钦定古今图书集成/理学汇编/字学典/第147卷 > 《徐炬明事物原始》 > 《笔》
## 钦定古今图书集成/理学汇编/字学典/第147卷 > 《徐炬明事物原始》 > 《笔》

《说文》云：“楚称笔谓之聿，吴谓之不律，燕谓之弗，秦谓
之笔。”张华《博物志》云：“秦蒙恬造笔。”《千字文》亦云：“恬笔
伦纸。”《古今注》曰：“牛亨问于颜师古曰：‘古有书契，即当
有笔，皆称蒙恬造笔，而恬乃秦人耳，其故何也’？”师古
曰：“蒙恬但能为秦笔耳。古笔以枯木为管，以鹿毛为
柱，羊毛为被，非兔毛竹管也。由此观之，蒙恬所造者”，
今之羊毛笔耳。蒙恬载毛颖以归始皇，封诸管城，累
拜中书。后人呼笔为管城子，为中书君，即此。因笔头
之尖，又呼为尖头奴。按《毛颖传》：或谓古无笔，以铅画
木记字，故曰铅椠。至楚以芒梗为之，蒙恬以竹为管，
以毛为毫。王右军曰：“纸者，阵也。笔者，刀楯也。墨者，兵
甲也；水砚者，城池也。心意者，将军也。”